钦定古今图书集成/明伦汇编/闺媛典/第373卷 > 《诗经》 > 《鄘风君子偕老章》
## 钦定古今图书集成/明伦汇编/闺媛典/第373卷 > 《诗经》 > 《鄘风君子偕老章》

副笄六珈。

〈注〉副，祭服之首饰，编发为之。笄，衡笄也，垂于副之两旁，当耳，其下以𬘘悬瑱。珈之言加也，以玉加于笄而为饰也。〈大全〉孔氏曰：“副之言覆，所以覆首为之饰，编列他发为之，假作紒形，加于首上，服之以从祭祀。衡、笄，以玉为之，必饰之以六。”　庐陵罗氏曰：“𬘘，织如绦，上属于衡者。瑱，以玉为之，以纩䌸之而属于𬘘，县之当耳。䌸音专，卷也。”

玉之瑱也，象之揥也。

〈注〉瑱，塞耳也，象象骨也。揥所以摘发也。〈大全〉华谷严氏曰：“揥，所以摘发者，今之箆儿也。”